**„NORDIC SUGAR“ LIETUVOS DVIRAČIŲ ŽIEDINIŲ LENKTYNIŲ (KRITERIUMO) ČEMPIONATAS**

**NUOSTATAI**

**I. TIKSLAI IR UŽDAVINIAI**

Čempionatas rengiamas siekiant populiarinti dviračių sportą Lietuvoje, skatinti sportininkus siekti aukštų rezultatų, nustatyti stipriausius rungties sportininkus.

**II. VARŽYBŲ RENGĖJAI IR VYKDYTOJAI**

Varžybas rengia ir vykdo Lietuvos dviračių sporto federacija (LDSF) kartu su partneriais – Kėdainių rajono savivaldybe ir DSK „VeloRatai“. Generalinė rėmėja – bendrovė „Nordic Sugar Kėdainiai“.

**III. DATA, VIETA IR LAIKAS**

 Varžybų pradžia – 2022 m. rugpjūčio 7 d. (sekmadienis) 10.00 val.

 **Startas ir finišas** - Kėdainių senamiestis, už Č. Milošo ir Didžiosios Rinkos gatvių sankirtos, prie Didžiosios Rinkos aikštės.

**IV. VARŽYBŲ PROGRAMA**

**9.00-9.30** val.; **13.45-14.15** val.; **15.45-16.15** val. – Licencijų patikra, numerių išdavimas.

**9.30-9.45** val. – Komandų vadovų, trenerių susirinkimas.

|  |  |  |  |  |  |
| --- | --- | --- | --- | --- | --- |
| **Grupė (gimimo metai)** | **Pavara** | **Ratai ir tarpiniai finišai** | **Distancija** | **Preliminarus laikas trasoje** | **Starto laikas** |
| **M14** (mergaitės,2008-2009)**M16** (jaunutės, 2006-2007)Apdovanojamos atskirai | 6,41 m7,62 m | 10 ratų/5 TF (kas 2 ratai) | 17 km | 30 min. | 10:00 |
| **V14** (berniukai,2008-2009) | 6,41 m | 10 ratai/5 TF(kas 2 ratai) | 17 km | 25 min. | 10:40 |
| **V16** (jaunučiai,2006-2007) | 7,62 m | 14 ratų/7 TF (kas 2 ratai) | 23,8 km | 35 min. | 11:15 |
| **M18** (jaunės, 2004-2005)/**M30+** (veteranės,1992 ir anksčiau) | 7,93/neribojama | 14 ratų/7 TF (kas 2 ratai) | 23,8 km | 35 min. | 12:00 |
| **V18** (jauniai, 2004-2005)**/ ME** (moterys, elitas)/**M23** (merginos, jaunimas) - 2003 ir anksčiau | 7,93/neribojama | 20 ratų/10 TF (kas 2 ratai) | 34 km | 50 min. | 12:45 |
| **Apdovanojimai** |  |  |   |  | 13:50 |
| **V55+** (veteranai 55+,1967 ir anksčiau) | Neribojama | 12 ratų/6 TF(kas 2 ratai) | 20,4 km | 30 min. | 14:20 |
| **V40-54** (veteranai 40-54 m., 1982-1968) | Neribojama | 14 ratų/7 TF (kas 2 ratai) | 23,8 km | 35 min. | 15:00 |
| **Pertrauka. Vaikų varžybos „Dadu iššūkis“.** |  |  |  |  | 15:4516:45 |
| **V30-39** (veteranai 30-39 m., 1992-1983) | Neribojama | 16 ratų/8 TF (kas 2 ratai) | 27,2 km | 45 min. | 16:45 |
| **VE** (vyrai, elitas)/**V23** (vaikinai, jaunimas)- 2003 ir anksčiau | Neribojama | 26 ratai/13 TF (kas 2 ratai) | 44,2 km | 60 min. | 17:40 |
| **Apdovanojimai** |  |  |  |  | 18:50 |
|  |
| **„Nordic Sugar“ Lietuvos kriteriumo čempionato pertraukos metu – nuo 15.45 val. Kėdainių Didžiosios Rinkos aikštėje vyks 3-6 metų vaikų (mergaičių ir berniukų) „Dadu iššūkio“ figūrinio važiavimo varžybos.**  |

**V. REGISTRACIJA**

 Registracija vyksta iki rugpjūčio 4 d. (ketvirtadienis) 23.59 val.

Registruotis čia: <https://dbsportas.lt/en/varz/2022111>

Norint dalyvauti Lietuvos čempionate, reikia turėti 2022 m. UCI licenciją, kurią išduoda LDSF. **Dalyvauti su Lietuvos čempiono marškinėliais bei Lietuvos rinktinės apranga draudžiama.**

**Starto mokestis veteranams *– 15 EUR.***

***Mokestį pervesti į LDSF sąskaitą: LT947300010000627215 (Swedbank).***

**Mokėjimo paskirtis: KRITERIUMAS**

**SVARBU! Būtina atsiųsti atlikto mokėjimo kopiją el. paštu** **info@ldsf.lt**

**VI. TAISYKLĖS**

Lietuvos žiedinių lenktynių (kriteriumo) čempionato dalyviai gali važiuoti tik plento dviračiais, kurie atitinka UCI taisykles. Varžybų dalyviai privalo dėvėti šalmą visų varžybų metu.

Žiedinių lenktynių trasos ilgis – 1,7 km., dalyviai važiuoja **pagal laikrodžio rodyklę**. Tarpiniai finišai – kas du ratai. Tarpiniuose finišuose pirmi keturi dalyviai gauna atitinkamai 5, 3, 2 ir 1 tašką, galutiniame finiše taškai dvigubinami. Po lygiai taškų surinkę dalyviai klasifikuojami pagal vietas galutiniame finiše.

Dalyviai nuo grupės atsilikę ratu yra šalinami iš varžybų. Sportininkai iš varžybų pasitraukiantys starto/finišo koridoriuje privalo kuo skubiau pasišalinti iš trasos netrukdant aplink važiuojantiems sportininkams. Maitinimas šiose varžybose nėra leidžiamas.

Sportininkai, susidūrę su mechaninėmis problemomis, turės du neutralius ratus vėl įsijungti į varžybas ir tik dviračio tvarkymo zonoje teisėjui užfiksavus gedimą. Mechaniniai gedimai turi būti tvarkomi tik dviračių tvarkymo zonoje. Į varžybas grįžtantiems sportininkams leidžiama prisijungti prie tos pačios grupės, kurioje važiavo prieš gedimą. Po neutralių ratų grįžusiam sportininkui artimiausiame tarpiniame finiše taškai neskiriami.

Įvykus dideliai dviratininkų griūčiai, varžybos gali būti neutralizuotos kelis, teisėjų numatytus, ratus. Sportininkams, susidūrusiems su mechaninėmis problemomis (teisėjui gedimą įvertinus dviračių tvarkymo zonoje), įvykus griūčiai, likus dviem ar mažiau ratų iki finišo yra įskaitomas grupės, kurioje dalyvavo laikas.

**VII. VARŽYBŲ NUMERIAI**

Varžybų dalyviams išduodami trys numeriai (du segami prie marškinėlių, vienas klijuojamas ant šalmo). Savo numerius perduoti kitam sportininkui draudžiama. Tokiu atveju dalyviai bus diskvalifikuojami, o rezultatai į varžybų protokolą neįtraukiami. Pasibaigus varžyboms, segamus numerius privaloma grąžinti organizatoriams.

Negrąžinusiems segamų numerių skiriama **5 Eur** bauda. Užsiregistravusiems ir nepranešusiems apie nedalyvavimą skiriama **10 Eur** bauda. Pranešti el. paštu info@ldsf.lt

**VIII. APDOVANOJIMAI**

Kiekvienos čempionato grupės prizininkams bus įteikti LDSF medaliai, o elito, jaunimo bei jaunių grupių nugalėtojams – ir čempionų marškinėliai. Grupėse, kurių nesudaro bent 4 dalyviai, Lietuvos čempionas neskelbiamas ir čempiono marškinėliai neįteikiami. Medaliai bus įteikiami ir tose grupėse, kurių nesudarys bent 4 dalyviai. Veteranų varžybų grupių prizininkai bus apdovanoti medaliais ir rėmėjų dovanomis.

Bendrovė „Nordic Sugar Kėdainiai“ įsteigė net 3 tūkst. eurų prizų fondą, kuris bus išdalintas dešimties grupių prizininkams:

Elitas, moterys: I vieta – 250; II vieta – 150; III vieta – 100;

Elitas, vyrai: I vieta – 250; II vieta – 150; III vieta – 100;

Jaunimas (U-23), merginos: I vieta – 200; II vieta – 100; III vieta – 70;

Jaunimas (U-23), vaikinai: I vieta – 200; II vieta – 100; III vieta – 70;

Jaunės: I vieta – 150; II vieta – 80; III vieta – 50;

Jauniai: I vieta – 150; II vieta – 80; III vieta – 50;

Jaunutės: I vieta – 100; II vieta – 70; III vieta – 40;

Jaunučiai: I vieta – 100; II vieta – 70; III vieta – 40;

Mergaitės: I vieta – 70; II vieta – 50; III vieta – 20;

Berniukai: I vieta – 70; II vieta – 50; III vieta – 20.

**Pastaba: grupių, kuriose nesusirinks bent penki dalyviai, prizininkams piniginiai prizai nebus įteikiami.**

Visi sportininkai, iškovoję prizines vietas, privalo dalyvauti oficialioje apdovanojimų ceremonijoje. Sportininkai, neatvykę į apdovanojimų ceremoniją, praranda teisę į prizus ir gali sulaukti baudos, kurią numato UCI taisyklės. Dviratininkai per apdovanojimų ceremoniją privalo

vilkėti varžybų aprangą ir avėti sportinę avalynę, o galvos apdangalai ar akiniai nuo saulės negali būti dėvimi.

**IX. PIRMOJI PAGALBA**

Greitosios pagalbos automobilis budės visų varžybų metu. Nelaimės atveju skambinti **112**.

**X. ASMENS DUOMENŲ APSAUGA**

Renginio organizatorius – duomenų valdytojas, atsakingas už asmenų, dalyvaujančių renginyje, pateiktų duomenų rinkimą ir tvarkymą. Dalyvių duomenys gaunami juos pateikiant užpildžius registracijos formą ir tvarkomi teisėtu duomenų valdytojo interesu – varžybų organizavimo ir jų vykdymo tikslais.

LDSF rengiami čempionatai yra vieši renginiai, kuriuose gali būti filmuojama ir fotografuojama. Filmuota ir fotografuota medžiaga gali būti platinama žiniasklaidos priemonėse, interneto tinklapiuose ir socialiniuose tinkluose be atskiro asmens sutikimo. Užsiregistruodamas dalyvauti čempionate, dalyvis sutinka, kad jo atvaizdas gali būti naudojamas informavimo tikslais.